Üle pika aja on üks kosmoseaparaat pälvinud nii üldsuse kui ka interdistsiplinaarse teadlaskonna laialdase tähelepanu. Pakuvad ju GOCE andmed Maa gravitatsioonivälja ja ennekõike selle parameetrite ajalise muutumise kohta geoteadustele huvi mitmesuguste loodusnähtuste, nagu näiteks Maa siseehituse ja Maad vormivate protsesside  uurimisel. Meie planeeti käsitletakse tänapäeval ju jätkuvalt areneva terviksüsteemina, mille tahke, vedela ja gaasilise osa vahel toimuvad ulatuslikud ja keerukad protsessid. Kokkuvõtvalt võib GOCE kaasa aidata Maa kui keeruka dünaamilise süsteemi paremale mõistmisele paljudes Maa ja teiste samasuguste taevakehade uurimisega seotud teadusharudes. Lootust on lisada usaldusväärseid andmeid kliimamuutuste debatti, mis üldiselt on tiine emotsioonidest. GOCE seiretulemused on asendamatud ka ookeani- ja  kliimauuringutes, aidates paremini seletada näiteks mereveetaseme muutumist, ookeanivete ringlust ja jääliustikega toimuvat.